Document ID: 32003R0808

Ir-Regolament tal-Kummissjoni (KE) Nru 808/2003
tat-12 ta’ Mejju 2003
li jemenda r-Regolament (KE) Nru 1774/2002 tal-Parlament Ewropew u tal-Kunsill li jistipula r-regoli tas-saħħa rigward il-prodotti ta’ l-annimali mhux maħsuba għall-konsum tal-bniedem
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jistipula r-regoli tas-saħħa rigward prodotti ta’ l-annimali mhux maħsuba għall-konsum tal-bniedem [1], u b’mod partikolari l-Artikoli 12(5) u 32(1) tiegħu,
Billi:
(1) Il-Kumitat Xjentifiku Direttiv ta opinjoni fis-16 u s-17 ta’ Jannar 2003 dwar is-sigurta’ rigward TSE ta’ l-użu ta’ inċineraturi b’qawwa baxxa u apparat li jaħdem ma’ l-inċineraturi biex jaħraq materjal ta’ l-annimali possibilment infettati bit-TSE.
(2) Sabiex tiġi kkunsidrata dik l-opinjoni, hu xieraq li jiġu emendati d-dispożizzjonijiet tar-Regolament (KE) Nru 1774/2002 rigward it-tħaddim ta’ inċineraturi b’qawwa baxxa jew apparat li jaħdem ma’ l-inċineraturi għar-rimi tal-karkassi ta’ diversi annimali.
(3) Barra minn hekk, l-Annessi tar-Regolament (KE) Nru 1774/2002 għandhom ikunu emendati sabiex isirulhom diversi emendi tekniċi biex jiġu aktar konformi ma’ l-Artikoli ta’ dak ir-Regolament u sabiex jiġu ċċarati r-regoli applikabbli għal numru ta’ prodotti oħra.
(4) Għandhom jiġu stipulati wkoll regoli oħra rigward it-trattament ta’ l-ilma tad-dranaġġ minn bini fejn jista’ jkun hemm riskji mikrobioloġiċi jew ta’ kontaminazzjoni oħra bħala konsegwenza ta’ mmaniġġjar ta’ materjali tal-Kategorija 1 jew tal-Kategorija 2:
(5) L-iżball materjali li jolqot il-kondizzjonijiet tekniċi applikabbli għall-iproċessar ta’ prodotti sekondarji skond il-Metodu ta’ proċessar Nru 2 ukoll għandu jkun ikkoreġut:
(6) Filwaqt li l-projbizzjoni ta’ l-għalf prevista fid-Deċiżjoni tal-Kunsill 2000/766/KEE [2] tibqa’ fis-seħħ, għandhom jiġu applikati kondizzjonijiet ta’ proċessar anqas ħarxa għal proteini proċessati ta’ annimali mammiferi, minħabba li bħala konsegwenza tal-projbizzjoni dawn jistgħu biss jitqiesu bħala skart.;
(7) Ir-Regolament (KE) Nru 1774/2002 għandu, għalhekk, ikun emendat kif suppost.
(8) Il-miżuri previsti f’dan ir-Regolament jaqblu ma’ l-opinjoni tal-Kumitat Permanenti tal-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Emenda tar-Regolament (KE) Nru 1774/2002
Ir-Regolament (KE) Nru 1774/2002 qiegħed jiġi emendat kif ġej:
1. Fl-Artikolu 12(3), l-punt (a) hu mibdul b’dan li ġej:
"(a) ikun użat biss għar-rimi ta’ annimali domestiċi mejtin, prodotti ta’ l-annimali kif imsemmija fl-Artikoli 4(1)(b), 5(1) u 6(1) li għalihom id-Direttiva 2000/76/KE ma tapplikax";
2. Fl-Artikolu 12(3), l-punt (ħ) li ġej hu miżjud:
"(ħ) jaderixxi mal-kondizzjonijiet fl-Anness IV, Kapitolu VII, meta wżat għar-rimi ta’ prodotti ta’ l-annimali msemmija fl-Artikolu 4(1)(b)."
3. L-Annessi I sa IX huma emendati skond l-Anness ta’ dan ir-Regolament.
Artikolu 2
Dħul fis-seħħ
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Hu għandu jidħol fis-seħħ mill-1 ta’ Mejju 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Mejju 2003.

Labels: 0
1
17
20